钦定古今图书集成/历象汇编/乾象典/第082卷 > 客舍苦雨即事寄钱起郎士元二员外
## 钦定古今图书集成/历象汇编/乾象典/第082卷 > 客舍苦雨即事寄钱起郎士元二员外

卢纶

积雨暮凄凄，羁人状鸟栖。响空宫树接，覆水野云低。
穴蚁多随草，巢蜂半坠泥。绕池墙藓合，拥溜瓦松齐。
旧圃平如海，新沟曲似溪。坏兰留众蝶，攲栋止群鸡。
莠盛终无实，槎枯遂有荑。绿萍藏废井，黄叶隐危堤。
闾里欢将绝，朝昏望亦迷。不知霄汉侣，何路可相携。